Իսահակ Իսահակյան (բժիշկ)

Անվան այլ կիրառումների համար տե՛ս՝ Իսահակ Իսահակյան (այլ կիրառումներ)Իսահակ Գրիգորի Իսահակյան (սեպտեմբերի 10 (23), 1904, Շենաթաղ, Հայաստան - մարտի 11, 1985(1985-03-11), Երևան, Հայկական ԽՍՀ, ԽՍՀՄ), հայ վնասվածքաբան-օրթոպեդ, բժշկական գիտությունների դոկտոր (1953), պրոֆեսոր (1958)։


== Կենսագրություն ==
Իսահակ Իսահակյանը ծնվել է Սյունիքի մարզի Շենաթաղ գյուղում։ Պատանի հասակում հոր հետ տեղափոխվել է Բաքու, որտեղ ստացել է նախնական կրթություն, 1923 թվականին ընդունվել է տեղի համալսարանի բժշկական ֆակուլտետը։ 1928 թվականին ավարտել է Մոսկվայի պետական համալսարանի բժշկական ֆակուլտետը։ 1931-1938 թվականներին և 1967-1976 թվականներին աշխատել է ԵԲԻ օպերատիվ վիրաբուժության և տեղագրական անատոմիայի ամբիոնում։ 1938 թվականին զորակոչվել է բանակ և ծառայել բժշկական ծառայության տարբեր ստորաբաժանումներում։
1946 թվականից եղել է Ք. Հ. Պետրոսյանի հետ կազմակերպած Երևանի Օրթոպեդիայի և վերականգնողական վիրաբուժության ԳՀԻ մեծահասակների օրթոպեդիայի բաժանմունքի վարիչ, 1957-1967 թվականներին՝ Երևանի Օրթոպեդիայի և վերականգնողական վիրաբուժության ԳՀԻ մեծահասակների օրթոպեդիայի բաժանմունքի տնօրեն։ 1967-1985 թվականներին աշխատել է ԵԲԻ վնասվածքաբանության, օրթոպեդիայի և ռազմադաշտային վիրաբուժության ամբիոնում, 1957-1967 թվականներին՝ ՀԽՍՀ օրթոպեդների և վնասվածքաբանների ընկերության նախագահ, 1958-1967 թվականներին՝ ՀԽՍՀ առողջապահության նախարարաության գլխավոր վնասվածքաբան-օրթոպեդ։


== Ստեղծագործական ուղի ==
Իսահակյանը 1946 թվականին պաշտպանել է «Ձեռքի և մատների հրազենային վնասվածքների բուժումը» թեմայով թեկնածուական ատենախոսությունը։
Հետագայում, շարունակելով իր գիտահետազոտական աշխատանքները, նա ուշադրությունը կենտրոնացրել է սրունքի ծայրատման հարցերի վրա, մշակել սրունքի ծայրատման և կրկնակի ծայրատման յուրատեսակ ու ուշագրավ եղանակ, որի շնորհիվ կանխվել է մաշկային սպիի սերտաճումն ստորադիր հյուսվածքների հետ, դրանով ապահովվել ծայրատի սպիի շարժունակությունը՝ միաժամանակ ստեղծելով ֆունկցիայի ու հենման տեսակետից պիտանի ծայրատ։ Գիտնականն առաջարկել է նյարդի մշակման նոր եղանակ։ Ամփոփելով իր կատարած աշխատանքները՝ 1952 թվականին պաշտպանել է «Սրունքի ֆունկցիոնալ-պլաստիկ ծայրատում և կրկնածայրատում» թեմայով դոկտորական ատենախոսությունը։
Աշխատանքները վերաբերում են պատերազմի հաշմանդամների բուժման և սոցիալական վերականգման, փակեղապատվաստումային ծայրատումների, մանկական տրավմատիզմի և կանխարգելման, կմախքի համակարգային հիվանդությունների ուսումնասիրություններին։
15 տարի անընդմեջ եղել է Վիրաբույժների ընկերության վարչության, Վնասվածքաբանների և օրթոպեդների համամիութենական գիտական ընկերության վարչության, ինչպես նաև «Օրթոպեդիա, վնասվածքաբանություն և պրոթեզավորում» ամսագրի խմբագրական խորհրդի անդամ։
Հեղինակ է 3 մենագրությունների, 78 գիտական աշխատությունների՝

«Մանկական վնասվածքները և դրանց նախականխումը»
«Տրավմատոլոգիայի և օրթոպեդիայի համառոտ ձեռնարկ»Նա երկու տասնյակ ատենախոսական թեզերի գիտական ղեկավար է եղել, մասնակցել է օրթոպեդիայի վերաբերյալ միջազգային կոնգրեսների (ԱՄՆ, Հունգարիա)։


== Անդամակցություն ==
Վիրաբուժական օրթոպեդիայի և վնասվածքաբանության միջազգային ընկերության անդամ (1961-1967)։


== Պարգևներ ==
Պատվո շքանշան
Կարմիր աստղի շքանշան
Ն. Ի. Պիրոգովի անվան մեդալ


== Երկեր ==
Մանկական տրավմատիզմ, Երևան, 1950։
Транспортный травматизм. Ер., 1953.
Фасциально-пластическая ампутация и реампутация голени. Ер., 1959.
Մանկական տրավմատիզմը և նրա կանխումը։ Իսահակյան Իսահակ Գրիգորի, ՀՍՍՌ առողջապահության մինիստրություն, Երևան, Հայպետհրատ, 1962։
Երեխաների ազդրի բնածին հոդախախտի վաղ դիագնոստիկան և բուժումը։ Մեթոդ. ցուցում։ Պետրոսյան Ռ. Խ, Իսահակյան Իսահակ Գրիգորի, ՀՍՍՌ Առողջապահության մինիստրության Երևանի Խ. Ա. Պետրոսյանի անվան տրավմատոլոգիայի և օրթոպեդիայի գիտա-հետազոտական ինստիտուտ, Երևան, «Հայաստան», 1965։
Տրավմատոլոգիայի ձեռնարկ։ Իսահակյան Իսահակ Գրիգորի, Առողջապահության մինիստրություն, Երևան, ՀԽՍՀ ԳԱ հրատարակչություն, 1967։
Բնածին ծռաթաթությունը և նրա բուժումը։ Մեթոդական ցուցումներ միջին բուժաշխատողների և ծնողների համար։ Բեկզադյան Արամայիս Հակոբի, Գրիգորյան Լևոն Միքայելի, Իսահակյան Իսահակ Գրիգորի, ՀՍՍՌ Առողջապահության մինիստրություն, Հանրապետական սանլուստուն, Երևան, «Հայաստան», 1968։
Տրավմատոլոգիայի և օրթոպեդիայի համառոտ ձեռնարկ։ Իսահակյան Իսահակ Գրիգորի, Երևան, «Հայաստան», 1973։
Տրավմատոլոգիայի և օրթոպեդիայի համառոտ ձեռնարկ։ Իսահակյան Իսահակ Գրիգորի, Երևան, «Հայաստան», 1984։
Краткий справочник ортопедии и травматологии. Ер., 1984.


== Ծանոթագրություններ ==